**วันที่ 30 มีนาคม 2567**

**กระทรวงเกษตรและสหกรณ์ จัดพิธีบรรพชาอุปสมบทหมู่ 77 รูป เนื่องในวันคล้ายวันสถาปนากระทรวงเกษตรและสหกรณ์ ครบรอบ 132 ปี**

ร้อยเอก ธรรมนัส พรหมเผ่า รัฐมนตรีว่าการกระทรวงเกษตรและสหกรณ์ เป็นประธานในพิธีบรรพชาอุปสมบทหมู่ เนื่องในโอกาสวันคล้ายวันสถาปนากระทรวงเกษตรและสหกรณ์ ครบรอบ 132 ปี จำนวน 77 รูป ระหว่างวันที่ 30 – 31 มีนาคม 2567 โดยมีนายอนุชา นาคาศัย รัฐมนตรีช่วยว่าการกระทรวงเกษตรและสหกรณ์ ผู้บริหารทุกหน่วยงานในสังกัดกระทรวงเกษตรและสหกรณ์ และประชาชน เข้าร่วม ณ วัดเทพสรธรรมาราม ตำบลบ้านใหม่ อำเภอเมือง จังหวัดปทุมธานี

 ทั้งนี้ ในวันจันทร์ที่ 1 เมษายน 2567 กระทรวงเกษตรและสหกรณ์ ได้กำหนดจัดงานวันสถาปนากระทรวงเกษตรและสหกรณ์ ครบรอบ 132 ปี โดยในช่วงเช้า ประกอบพิธีทางศาสนา ได้แก่ พิธีทำบุญตักบาตรข้าวสารอาหารแห้ง พิธีสักการะสิ่งศักดิ์สิทธิ์ประจำกระทรวงเกษตรและสหกรณ์ และพิธีสงฆ์ ณ กระทรวงเกษตรและสหกรณ์ และในช่วงบ่าย งานสัมมนาทางวิชาการ เรื่อง “การพัฒนาภาคเกษตรไทย เพื่อยกระดับมาตรฐานสู่เวทีระดับโลก” โรงแรมอัศวิน แกรนด์ คอนเวนชั่น กรุงเทพมหานคร